section_heading: ATP počeci (1998. – 2002.)
paragraph_text: U veljači 2001. godine, Federer je, u finalu ATP turnira u Milanu, pobijedio francuza Juliena Bouttera, čime je osvojio svoj prvi ATP naslov u karijeri. Tijekom istog mjeseca, Federer je, nastupavši u Davis Cupu za reprezentaciju, pobijedio u tri meča te tako osigurao Švicarskoj pobjedu nad SAD-om. Kasnije iste godine, Federer je u četvrtom krugu Wimbledona pobijedio sedmerostrukog pobjednika turnira Petea Samprasa u pet setova, rezultatom 7:6(7), 5:7, 6:4, 6:7(2), 7:5, te si time osigurao nastup u četvrtfinalu turnira i 15. mjesto na ATP ljestvici. Tom pobjedom Federer je prekinuo Samprasov niz od 31 pobjede u Wimbledonu. Također, potaknut uspjehom u Wimbledonu, Federer je uspio ostvariti i četvrtfinale Roland Garrosa te je sezonu završio kao 13. igrač svijeta. 2002. godine Federer je igrao u prvom finalu turnira iz Masters serije (Key Biscayne), ali je finalu izgubio je od Andrea Agassija. Na idućem finalu Masters serije u Hamburgu, Federer je pobijedio Marata Safina rezultatom 6:1, 6:3, 6:4. U dva nastupa u Davis Cupu, protiv reprezentacije Rusije, Federer je pobijedio u oba meča, protiv Safina i Jevgenija Kafeljnikova. Te sezone Federer je u sva četiri Grand Slama doživio poraze u ranoj fazi turnira te je u kolovozu iste godine izgubio svog dugogodišnjeg trenera Petera Cartera, koji je poginuo u automobilskoj nesreći. Kraj 2002. godine dočekao je na 6. mjestu ATP ljestvice.